text: Stadig aflysninger og forsinkelser efter togulykke
  03 januar 2019 kl. 13.01
  Der kører fortsat ingen lyntog mellem Aalborg og København, og der er fortsat mindre forsinkelser på Intercity-togene efter onsdagens togulykke.
  Antallet af afgange og ankomster på banegården i Fredericia er fortsat reduceret efter ulykken på Storebæltsbroen onsdag morgen.
  Tidligere på dagen åbnede Banedanmark det ene spor over Storebælt, og det betyder, at togene må skiftes til at køre over broen. Og for at mindske trafikken over broen er alle lyntog aflyst, indtil begge spor er farbare.
  - Banedanmark har bedt os om at aflyse alle lyntog, så de kommer ikke i drift før tidligst klokken 16 i eftermiddag, siger informationschef i DSB, Tony Bispeskov, til TV SYD.
  Derudover skal passagererne regne med mindre forsinkelser på de øvrige tog, så det er stadig en glimrende idé at orientere sig på Rejseplanen inden afrejse.
  Overblik over togulykke på Storebælt
  Otte passagerer er omkommet i alvorlig togulykke onsdag morgen på Storebæltsbroen. Her kan du få et overblik over, hvad Fyns Politi og andre myndigheder har oplyst: Ulykken skete omkring klokken 07.35 onsdag på lavbroen på Storebæltsforbindelsen.Et lyntog på vej mod Københavns Lufthavn blev ramt af dele fra et modkørende godstog og foretog en hård opbremsning på broen.Der var 131 passagerer og tre medarbejdere om bord.Otte passagerer har mistet livet, mens togpersonalet er i god behold. De dræbte er fem kvinder og tre mænd. Ingen af de omkomne er børn.Politiet er "ret sikre" på identiteten af fire af ofrene. En endelig identifikation af de sidste fire mangler.Politiet er også sikre på, at der ikke er flere omkomne i toget.16 passagerer er blevet kvæstet i ulykken.Blandt de kvæstede er 14 let tilskadekomne, mens to har "moderate skader". Alle menes at være uden for livsfare.Passagertoget blev ramt af en eller flere genstande på Storebæltsbroen, da det passerede et modkørende godstog.Ifølge Havarikommissionen var det tilsyneladende en tom trailer fra godstoget, der blev blæst af og forårsagede ulykken.Fyns Politi oprettede efter ulykken et krisecenter, hvor de passagerer, der ikke er kommet fysisk til skade, kunne få psykologhjælp.Hos Falck Healthcare har DSB også oprettet et særligt nummer til krisehjælp. Her kan kunder og pårørende ringe for at få hjælp. Nummeret er 70 11 51 55.Desuden kan pårørende kontakte Fyns Politi og Odense Universitets Hospitals katastrofeberedskab på telefonnummer 96 97 00 00.Som følge af ulykken har togtrafikken over Storebæltsbroen været indstillet til klokken 10.45 torsdag, hvor det ene spor åbnede. Kilder: DSB, Fyns Politi, Ritzau og Banedanmark
  
  